《失题》
宋代·陈舜俞

昔见淮水清，今见淮水浑。
问之何因尔，淮吏谓予言。
此淮出桐柏，彼汴来昆仑。
年年相合流，东望沧溟奔。
汴入淮而清，有若淮水尊。
风休一色静，古鉴磨无痕。
今年淮水小，仅能庇龟鼋。
黄河从春来，桃花注龙门。
滔滔朝宗势，巨浪日夕烦。
小清纳大浊，势不得自存。
崩腾一波走，磅礴泥沙喷。
我闻吏之言，冥默窃自论。
君子洁履操，小人为诈谩。
奸豪烁危行，烈火燎于原。
哗言污正论，青蝇止于樊。
中人可移性，鲜克始终惇。
夙夜念淮水，清心大吾源。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。